## Program obuke ovlaštenih carinskih službenika za primjenu sredstava prisile

### NN 102/2010 (27.8.2010.), Program obuke ovlaštenih carinskih službenika za primjenu sredstava prisile

VLADA REPUBLIKE HRVATSKE

2795

Na temelju članka 18. stavka 4. Zakona o carinskoj službi (»Narodne novine«, broj 83/2009), Vlada Republike Hrvatske je na sjednici održanoj 19. kolovoza 2010. godine donijela

PROGRAM

OBUKE OVLAŠTENIH CARINSKIH SLUŽBENIKA ZA PRIMJENU SREDSTAVA PRISILE

I.

Programom obuke ovlaštenih carinskih službenika iz članka 18. stavka 2. Zakona o carinskoj službi, za primjenu sredstava prisile (u daljnjem tekstu: Program obuke), osigurava se obuka ovlaštenih carinskih službenika za uspješnu primjenu carinskih ovlasti, u cilju sprječavanja i otkrivanja carinskih, trošarinskih i drugih prekršaja te kaznenih djela, sukladno odredbama Zakona o carinskoj službi i drugih propisa za provođenje kojih je nadležna Carinska uprava, provjera osposobljenosti ovlaštenih carinskih službenika od strane ispitnog Povjerenstva, provođenje vježbi za primjenu sredstava prisile (uporaba tjelesne snage), te provođenje vježbovnih i ocjenskih gađanja iz vatrenog oružja.

II.

Programom obuke utvrđuju se nastavne cjeline, način provođenja provjere stručne osposobljenosti ovlaštenih carinskih službenika, te obveza provođenja vježbi za primjenu sredstava prisile (uporaba tjelesne snage) i provođenje vježbovnih i ocjenskih gađanja iz vatrenog oružja najmanje jednom godišnje, a sukladno tematskim cjelinama iz nastavnog plana.

Nastavni i provedbeni plan donosi Ministarstvo financija, Carinska uprava, uz prethodno mišljenje Ministarstva unutarnjih poslova, Ravnateljstva policije.

III.

Prije upućivanja na obuku i prije upućivanja na stručno usavršavanje temeljem ovoga Programa obuke, Ministarstvo financija, Carinska uprava, uputit će ovlaštenog carinskog službenika na liječnički pregled kod nadležne zdravstvene ustanove, a radi utvrđivanja posebne zdravstvene sposobnosti za držanje i nošenje vatrenog oružja, te primjenu sredstava prisile.

Ovlašteni carinski službenik Programu obuke smije pristupiti ako nadležna zdravstvena ustanova utvrdi da je zdravstveno sposoban za držanje i nošenje vatrenog oružja i primjenu sredstava prisile.

IV.

U Programu obuke utvrđuju se sljedeće nastavne cjeline i ukupni broj sati po temi:

1. Ovlasti carinskih službenika u poslovima carinske provjere – ukupno 30 sati

1.1. Pojam i djelokrug ovlaštenih carinskih službenika

1.2. Međusobni odnosi, komunikacijske vještine, etika i ljudska prava

1.3. Pojam i sustav sredstava prisile i pojam ovlasti ovlaštenih osoba na uporabu sredstava prisile

1.4. Ovlaštene osobe za uporabu sredstava prisile i izvori prava o uporabi prisile u Republici Hrvatskoj

1.5. Ovlašteni carinski službenici kao nositelji ovlasti na uporabu sredstava prisile

1.6. Izdavanje upozorenja i zapovijedi

1.7. Uporaba sredstava prisile ovlaštenih carinskih službenika

1.8. Provjere identiteta osobe

1.9. Zadržavanje osoba i prijevoznih sredstava

1.10. Prikupljanje obavijesti od sudionika u prometu robe s inozemstvom

1.11. Pregled i pretraga

2. Rukovanje i uporaba oružja u carinskoj službi – ukupno 30 sati

2.1. Oružje i oprema u carinskoj službi

2.2. Tehnika rukovanja vatrenim oružjem koje koriste ovlašteni carinski službenici

2.3. Taktika i pravna osnova uporabe vatrenog oružja

2.4. Praktične vježbe u rukovanju i uporabi vatrenog oružja

2.5. Vježbovno i ocjensko gađanje iz vatrenog oružja koje koriste ovlašteni carinski službenici

3. Uporaba tjelesne snage – ukupno 30 sati

3.1. Tehnike napada i obrane

3.2. Zahvati za privođenje – vezivanje

3.3. Tehnike obrane od nenaoružanog napadača

3.4. Tehnike obrane od naoružanog napadača.

V.

Ovlašteni carinski službenik koji ispunjava uvjete iz članka 18. stavka 2. Zakona o carinskoj službi, nakon završene obuke, a temeljem navedenog Programa obuke, polaže ispit pred ispitnim Povjerenstvom (u daljnjem tekstu: Povjerenstvo) koje rješenjem imenuje ministar financija, na prijedlog ravnatelja Carinske uprave.

VI.

Povjerenstvo se sastoji od predsjednika, dva člana i tajnika.

Za predsjednika, članove i tajnika Povjerenstva imenuju se službenici Ministarstva financija, Carinske uprave i službenici Ministarstva unutarnjih poslova, Ravnateljstva policije.

Tajnik Povjerenstva priprema pozive za ispit, vodi zapisnik o polaganju ispita, priprema Uvjerenje o položenom ispitu, te vodi evidenciju o ispitima za primjenu sredstava prisile putem matične knjige.

VII.

Ispit se sastoji iz sljedećih nastavnih cjelina:

1. Ovlasti carinskih službenika u poslovima carinske provjere,

2. Rukovanje i uporaba oružja u carinskoj službi,

3. Uporaba tjelesne snage.

VIII.

Ispit se sastoji od provjere teoretskog znanja i praktičnih vježbi.

U praktičnom dijelu ispita ocjenjuje se prikaz stečenih znanja iz borilačkih vještina i vještina rukovanja vatrenim oružjem, te kontrolno ocjensko gađanje.

Uspjeh ovlaštenog carinskog službenika iz svake cjeline ocjenjuje se ocjenom »položio« ili »nije položio«.

Ispit će se smatrati položenim, ukoliko je ovlašteni carinski službenik iz sve tri cjeline ocijenjen s »položio«.

IX.

Ovlašteni carinski službenik koji ispit nije položio, može pristupiti ponovnom polaganju ispita.

Ponovno polaganje ispita sazvat će predsjednik Povjerenstva u roku koji ne smije biti kraći od 30 dana.

Polaganje ispita može se odgoditi ako je ovlašteni carinski službenik zbog bolesti ili drugih opravdanih razloga, spriječen doći na ispit ili nastaviti polaganje započetog ispita o čemu odlučuje Povjerenstvo na zahtjev kandidata.

Ukoliko ovlašteni carinski službenik ne pristupi polaganju ispita, a isti nije odgodio iz opravdanih razloga, smatrat će se da ispit nije položio.

Ovlaštenom carinskom službeniku koji je položio ispit Ministarstvo financija, Carinska uprava na prijedlog Povjerenstva izdaje Uvjerenje o osposobljenosti (Prilog 1).

Uvjerenje o osposobljenosti ulaže se u osobni očevidnik ovlaštenog carinskog službenika.

X.

Nositeljem provedbe Programa obuke određuje se Ministarstvo financija, Carinska uprava.

XI.

Ovlašteni carinski službenici koji su temeljem Programa za stručno osposobljavanje i provjeru stručne osposobljenosti carinskih službenika ovlašteni za nošenje i uporabu vatrenog oružja, klase: 130-01/02-01/32, urbroja: 513-02-1820/3-01-1, od 26. travnja 2002. godine, s uspjehom završili tečaj za stručno osposobljavanje i provjeru stručne osposobljenosti carinskih službenika koji su ovlašteni za nošenje i uporabu kratkog vatrenog oružja i stekli Uvjerenje o osposobljenosti, imaju obvezu, proći stručno usavršavanje i vježbe za primjenu sredstava prisile (uporaba tjelesne snage), te izvršiti vježbovno i ocjensko gađanje iz vatrenog oružja, u ukupnom trajanju od 45 sati i to po tematskim cjelinama:

1. Ovlasti carinskih službenika u poslovima carinske provjere – ukupno 15 sati

2. Rukovanje i uporaba oružja u carinskoj službi – ukupno 15 sati

3. Uporaba tjelesne snage – ukupno 15 sati.

Nakon provedenog stručnog usavršavanja provodi se od strane predavača procjena uspješnosti, te se izdaje Potvrda o uspješno završenom stručnom usavršavanju. (Prilog 2.)

Ukoliko ovlašteni carinski službenik ne završi s uspjehom stručno usavršavanje, premjestit će se na odgovarajuće radno mjesto, sukladno stečenoj stručnoj spremi.

XII.

Danom stupanja na snagu ovoga Programa za obuku, prestaje važiti Program za stručno osposobljavanje i provjeru stručne osposobljenosti carinskih službenika koji su ovlašteni za nošenje i uporabu vatrenog oružja, klase: 130-01702-01/32, urbroja: 513-02-1820/3-01-1, od 26. travnja 2002. godine.

XIII.

Ovaj Program stupa na snagu osmoga dana od dana objave u »Narodnim novinama«.

Klasa: 413-01/10-02/01
Urbroj: 5030120-10-1
Zagreb, 19. kolovoza 2010.

Predsjednica
Jadranka Kosor, dipl. iur., v. r.

**PRILOG I.**

![](dodatni/410401.jpeg)

REPUBLIKA HRVATSKA
MINISTARSTVO FINANCIJA

CARINSKA UPRAVA

KLASA:

URBROJ:

Zagreb, \_\_\_\_\_\_\_\_, 20 \_\_\_. god.

Na temelju članka 37. Uredbe o oblicima, načinima i uvjetima izobrazbe državnih službenika (»Narodne novine«, broj 10/07) i točke IX. stavak 5. Programa obuke ovlaštenih carinskih službenika za primjenu sredstava prisile (»Narodne novine«, broj 102/2010)

izdaje se:

UVJERENJE O OSPOSOBLJENOSTI

(IME I PREZIME)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(DAN, MJESEC, GODINA, MJESTO, OPĆINA, DRŽAVA)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(USTROJSTVENA JEDINICA; RADNO MJESTO)

polagao/la je dana \_\_\_\_\_\_\_\_\_\_\_, 20 \_\_\_\_ te je prema ocjeni Ispitnog povjerenstva s USPJEHOM završio/la Program obuke ovlaštenih carinskih službenika za primjenu sredstava prisile.

M. P.

                                                                DRŽAVNI TAJNIK
                                                                 RAVNATELJ CARINSKE UPRAVE

1. Ime i prezime

2. osobni očevidnik

**PRILOG II.**

![](dodatni/410402.jpeg)

REPUBLIKA HRVATSKA
MINISTARSTVO FINANCIJA

CARINSKA UPRAVA

KLASA:

URBROJ:

Zagreb, \_\_\_\_\_\_\_\_, 20 \_\_\_. god.

Na temelju članka 37. Uredbe o oblicima, načinima i uvjetima izobrazbe državnih službenika (»Narodne novine«, broj 10/07) i točke XI. stavak 2. Programa obuke ovlaštenih carinskih službenika za primjenu sredstava prisile (»Narodne novine«, broj 102/2010),

izdaje se:

POTVRDA

(IME I PREZIME)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(DAN, MJESEC, GODINA, MJESTO, OPĆINA, DRŽAVA)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(USTROJSTVENA JEDINICA; RADNO MJESTO)

pohađao/la je od dana \_\_\_\_\_, 20 \_\_\_\_ do \_\_\_\_\_\_, 20\_\_ stručno osposobljavanje u ukupnom trajanju od 45 sati, sukladno odredbama točke XI. stavka 1. programa obuke ovlaštenih carinskih službenika za primjenu sredstava prisile te se procjenjuje da je isti s USPJEHOM završio/la.

       M. P.

                                                                    DRŽAVNI TAJNIK
                                                                     RAVNATELJ CARINSKE UPRAVE

1. Ime i prezime

2. osobni očevidnik

Ostalo, NN 102/2010-2795
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)